Ratchet & Clank 2 - PlayStation 2, PS2-spil
Insomniac (søvnløs) lever op til sit navn ved at have færdiggjort en efterfølger til sidste års førende, intergalaktiske figuractionspil på noget, der ligner et nanosekund. Going Commando er opfølgeren til Ratchet & Clank, et af de vigtigste spil i 2002, og selvom tiden mellem de to projekter virker rigeligt kort, er det færdige resultat et velpoleret og velafrundet eventyr, der forbedrer originalen på snart sagt alle områder.
Historien genoptages kort efter det første spils slutning, og i Ratchet & Clank 2 er den heltemodige duo igen ved at vænne sig til dagligdagen, som de krydrer med enkelte optrædener i talkshows, hvor de soler sig i berømmelsen efter at have reddet verden fra den onde Formand Drek og den slags. Men da parret kaldes til møde af MegaCorps CEO Abercrombie Fizzwidget for at blive sendt på en hastemission i Bogongalaksen, er minimakkeren Clank ikke nær så ivrig efter at komme af sted som hans langørede ven Ratchet. Efter ophidselsen under parrets første eventyr, har Clank besluttet at droppe eventyrerne og blive bogholder i stedet. Nu må Ratchet overbevise den talknusende robot om at kvitte jobbet og ledsage ham på en mission for - igen - at redde galaksen.
Ratchet & Clank 2 er nok en efterfølger, men gameplayet er lige så friskt som nyfalden sne takket være en komplet overhaling fra Insomniac-holdets side. Det sædvanlige platformvenlige scoresystem er blevet udskiftet med et rollespilsagtigt system med 'hit points', og nu gælder det om at få erfaring ved at kæmpe mod fjender. Jo flere skurke du sætter ud af spillet, desto bedre bliver dit helbred, og det samme princip gælder for våbnene. Hver gang du bruger dine geværer, vinder du erfaring, der, når du har tjent nok, kan anvendes til at opgradere til kraftigere og bedre våben. Og apropos geværer så glæder det dig sikkert, at der er 20 nye våben i R&C2, og de er lige så opfindsomme og morsomme som våbnene i det første spil. Blandt det forbedrede arsenal finder du: the 'Chopper' (Hakkeren) - en anordning, der kaster baberbladsskarpe, runde klinger mod genstande og fjender, du møder på din vej, the 'Sheepinator' (Får-vandleren), som bruges til at forvandle besværlige fjender til får i en håndevending og the 'Lava Gun' (Lavageværet) - et listigt stykke udstyr, der kyler glødende, flydende materiale i retning af slynglerne.
Lige som i det oprindelige spil, er Ratchet & Clank 2's gameplay en blanding af stilarter, og du kan på et øjeblik hoppe fra platformagtig opdagelse til gladiatorareaner og fra rumkamp til enestående "sfæriske verdener". Ratchets forskellige former for transport er blevet udvidet til at omfatte en Glider og Gravity Boots (tyngdekraftsstøvler), som gør det muligt for ham at løbe op ad vægge. Der er helt nye Maxi Games (maxispil), der kan give dig ekstra erfaring og belønninger. Du kan deltage i hoverbike-løb og interplanetare luftkampe for at tjene dyrebare bolte - den intergalaktiske valuta. Ud over de nye, fikse detaljer lægger du ved Ratchet & Clank 2 mest mærke til selve omfanget af spillet. Det er mere end 50% større end det første spil, med 20 kæmpestore levels, du kan gennemspille. Man bliver opslugt af spillet, der formår umærkeligt at blande en bred vifte af spilgenrer til en velfungerende helhed med et tørt, humoristisk manuskript, der på fremragende vis bærer handlingen fremad.
Et helt nyt gameplay, der blander forskellige genrer fra actioneventyr til racing, rollespil og strategi
20 helt nye våben, hvoraf de fleste kan opgraderes, så fjenden udryddes en gang for alle
Maxispil, som nok engang byder på lang række udfordringer: deltag i intergalaktiske luftkampe og fængslende hoverbike-løb
Nyt rollespilsagtigt element, der gør det muligt at forbedre figurer og våben i takt med stigende erfaring
Website ©Sun Apr 30 04:07:09 BST 2017 Sony Computer Entertainment Europe. Alt indhold, alle spiltitler, varenavne og/eller vareindpakninger, varemærker, illustrationer og tilknyttede billeder er varemærker og/eller copyrightmateriale som ejes af de respektive ejere. Alle rettigheder forbeholdes. mere info